b'\n_START_ARTICLE_\nSuomen musiikkitieteellinen seura\n_START_PARAGRAPH_\nSuomen musiikkitieteellinen seura ry \xe2\x80\x93 Musikvetenskapliga s\xc3\xa4llskapet i Finland rf on tieteellinen yhdistys, jonka perusti Ilmari Krohn Helsingiss\xc3\xa4 vuonna 1916 edist\xc3\xa4m\xc3\xa4\xc3\xa4n suomalaista musiikkitiedett\xc3\xa4. Yhdistysrekisteriss\xc3\xa4 seura on ollut vuodesta 1921 alkaen. Krohn oli perustanut jo vuonna 1911 Internationale Musikgesellschaftin Suomen-osaston, mutta sen toiminta keskeytyi I maailmansodan takia vuonna 1914_NEWLINE_Suomen musiikkitieteellinen seura toimii musiikkiel\xc3\xa4m\xc3\xa4n ja musiikintutkimuksen hyv\xc3\xa4ksi, levitt\xc3\xa4\xc3\xa4 tietoa musiikista ja musiikkikulttuurista ja yhdist\xc3\xa4\xc3\xa4 musiikkitieteen harjoittajia. Suomen musiikkitieteellinen seura on Tieteellisten seurain valtuuskunnan j\xc3\xa4senseura. Seuran nykyinen puheenjohtaja on Markus Mantere._NEWLINE_Nykyisin seuran merkitt\xc3\xa4vint\xc3\xa4 toimintaa on tieteellisen Musiikki-aikakauslehden julkaiseminen. Lehti ilmestyy nelj\xc3\xa4 kertaa vuodessa, ja sen artikkelit ovat vertaisarvioituja. Suomen musiikkitieteellinen seura julkaisee my\xc3\xb6s v\xc3\xa4it\xc3\xb6skirjoja ja muuta tutkimusta sarjassa Acta Musicologica Fennica sek\xc3\xa4 oppikirjoja sarjassa Musiikkitieteellinen kirjasto. Seura j\xc3\xa4rjest\xc3\xa4\xc3\xa4 my\xc3\xb6s tapahtumia, mm. vuosittaisen Musiikintutkijoiden symposiumin yhdess\xc3\xa4 Suomen etnomusikologisen seuran kanssa.'